Galatasaray le-a decis viitorul lui Olimpiu Moruțan și lui Alexandru Cicâldău! Clubul din Istanbul i-a împrumutat pe cei doi români la Ankaragucu și, respectiv, Konyaspor, în cadrul acestui sezon, iar acum oficialii formației au decis ce se va întâmpla cu aceștia.
Moruțan și Cicâldău mai au contract cu Galatasaray până în 2026, iar aceștia vor reveni la echipă după împrumuturi.
Galatasaray le-a decis viitorul lui Olimpiu Moruțan și lui Alexandru Cicâldău
Totuși, potrivit informațiilor oferite de Milliyet, antrenorul lui Galatasaray, Okan Buruk, a stabilit deja lista jucătorilor pe care se va baza în sezoul viitor. Din păcate, Moruțan și Cicâldău nu se află pe această listă.
„Okan Buruk va lua decizii radicale, în special în privința fotbaliștilor străini. Cicâldău, Dubois, Moruțan și Ross, care s-au întors din împrumuturi, nu sunt luați în calcul pentru sezonul următor”, a notat publicația menționată anterior.
De asemenea, Okan Buruk va renunța și la o serie de vedete din lotul galatei. Este vorba despre: Tanguy Ndombele, Carlos Vinicius, Serge Aurier, Sergio Oliveira, Tete și Wilfried Zaha.
În acest sezon, Cicâldău a adunat 32 de meciuri la Konyaspor, în care a marcat un gol și a oferit două pase decisive. De cealaltă parte, Moruțan a jucat 37 de meciuri la Ankaragucu și a înscris 5 goluri și 4 pase decisive.
Olimpiu s-a accidentat grav în luna aprilie și va rata EURO 2024. Acesta a suferit o ruptură la tendonul lui ahile, accidentare care îl va ține departe de teren până în toamnă.
Mesaj emoţionant pentru Moruţan, înainte de EURO 2024: „Dacă aş putea schimba ceva, l-aş vrea pe Moru aici”
Nicolae Stanciu a avut un mesaj emoţionant pentru Moruţan, înainte de EURO 2024. Lotul României s-a reunit, iar căpitanul naţionalei a prefaţat turneul final.
Stanciu a vorbit despre revederea cu coechipierii de la echipa naţională. El nu l-a uitat însă nici pe Olimpiu Moruţan, jucător care a contribuit din plin la calificarea la EURO 2024.
„Am vorbit cu el. Şi eu am trecut printr-o accidentare care m-a ţinut departe de gazon cam cât o să îl ţină şi pe el, dar accidentări diferite. Nu cred că îl putem încuraja noi cu mesajele pe care le dăm, pentru că nu suntem în pielea lui, mai ales că era un moment important.
Am vrut să ştie că suntem alături de el, să ştie că nu e singur. Cu siguranţă vom juca şi cu gândul la el la acest European.
Dacă aş putea schimba ceva, l-aş vrea pe Moru aici”, a declarat Nicolae Stanciu, pentru FRF TV.